משמעות של אחרים – אלכס זיו
משמעות של אחרים
מבלי שנהיה מודעים לכך, הרבה מאוד מהדברים שאנחנו עושים, והמקומות שאליהם אנחנו מכוונים את החיים שלנו, קשורים למשמעות שאנחנו חושבים שתהיה לזה עבור אנשים אחרים, במיוחד עבור אנשים שאנחנו רוצים שיאהבו אותנו.
אך אנחנו מתחילים לחיות באמת ולהיות חופשיים כאשר אנחנו מתחילים לעשות דברים שנותנים משמעות קודם כל לנו.
במידה וזה נותן משמעות גם לאחרים…זה בונוס, אך זה לא משהו שצריך להתחשב בו או להתפשר עליו בהחלטה לעשות את הדברים המשמעותיים עבורנו.
עשו דברים שנותנים לכם משמעות, גם אם זה חסר משמעות עבור אחרים, אם זה משמעותי עבורכם, זה הדבר הכי חשוב שעליכם לעשות עבור האמת שלכם.
כלכך הרבה אנשים בוחרים ללמוד מקצוע מסוים, אפילו כזה שדורש שנים של למידה אקדמית כי זה משהו שנותן להורים שלהם משמעות.
ילדים קטנים יותר, הולכים לכל מיני חוגים שלא מעניינים אותם, כי הם רואים שההורים שלהם מתלהבים לספר לאחרים על החוגים הללו, וכדי לרצות את ההורים ולקבל מהם אהבה, הילדים מוותרים ועושים משהו חסר משמעות עבורם, אך בעל משמעות עבור הוריהם.
האבסורד הזה מתחיל מגיל קטן ויכול להימשך לאורך כל החיים.
אם אנחנו מתרגלים לעשות בחירות בחיים על סמך המשמעות שזה יעניק לאנשים אחרים שמהם אנחנו רוצים לקבל אהבה, אנחנו מאבדים בהדרגה את המשמעות שלנו.
לכן כלכך הרבה אנשים אומרים לי:
אין לי מושג מה אני באמת אוהב/ת, או רוצה לעשות בחיים.
ברור שאין לכם מושג, והסיבה היא בגלל שעד כה עבדתם קשה מאוד כדי לספק משמעות לאנשים אחרים, כדי לעמוד בציפיות של אחרים מכם, מבלי לשאול את עצמכם: ״האם מה שאני עושה עכשיו משמעותי עבורי?״
גם אני כמה פעמים בחיי נפלתי למלכודת הזאת…ועשיתי בחירות שנבעו מתוך רצון לתת לאחרים משמעות דרך העשייה שלי.
אך למזלי, רוב הזמן, מאז שהייתי ילד בעצם…הייתה לי תחושת משמעות עצמית, ולא הסכמתי לעשות דברים רק כדי לרצות אחרים.
בפעמים שלא הייתי נאמן למשמעות שלי…גיליתי כשהשגתי את ההישג שאמור לגרום לאחרים להיות מרוצים ממני…שזה לא הזיז להם בכלל…אף אחד לא עמד על רגליו והריע לי במחיאות כפיים על ההישג.
וזה גרם לי להתעורר…הבנתי שיצרתי לעצמי משמעות שקרית…שחשבתי שאם אשיג דבר מסוים, אז יעריכו אותי יותר…וזה בא על סמך הקביעה שהאנשים האלה לא מעריכים אותי מספיק כי עוד לא השגתי את זה.
ברגע שהשגתי את זה וראיתי שלא השתנה דבר ביחס שלהם אליי…הבנתי את הבדיחה…הבנתי שזה סרט פרטי שרק אני הרצתי בראשי…וגיליתי שאנשים חושבים עלי הרבה פחות ממה שאני חושב שהם חושבים עלי…וכל אחד בעצם עסוק בעניינים שלו ובעיקר כל אחד עסוק בלחשוב את אותו הדבר…מה אחרים חושבים עלי? וגם אלה כביכול חושבים עלינו, הם בעצמם תוהים מה אחרים חושבים עליהם…בקיצור כל אחד עסוק בעצמו.
וכשזה המצב…והבדיחה הובנה…
הגיע הזמן לבדוק עם עצמי…מה נותן לי…אך ורק לי משמעות.
וכשהתחלתי לעשות דברים שנותנים לי משמעות…גם אם הם לא נותנים משמעות לאף אחד אחר…התחלתי להרגיש שחזרתי לעצמי, הרגשתי חופשי ומאושר.
אם משהו נותן לכם משמעות…
אל תתחשבו בכלום! לא בגיל שלכם, אם אתם צעירים מידי או מבוגרים מידי, לא במצב הכלכלי שלכם, לא במראה שלכם, לא ברזומה שלכם…אל תתחשבו בכלום.
פשוט התחילו לעשות את מה שנותן לכם משמעות.
התחילו לייצר משמעות לעצמכם.
התחילו לעשות את הדברים שאתם אוהבים, את מה שהכי בא לכם לעשות…מבלי לדפוק חשבון לאף אחד…ובמיוחד לא למוח המקטין שלכם…לאגו שהוא תוצר חברתי מזויף שכל הזמן אומר לכם שאתם לא מספיק טובים עבור אחרים.
זכרו את הבדיחה הגדולה:
רוב האנשים חושבים שהם לא מספיק טובים, ולכן הם מנסים לרצות אנשים אחרים, כי האגו אומר להם שזה יגרום לאחרים לאהוב אותם.
התחילו לאהוב את עצמכם.
איך אוהבים את עצמינו?
מתחילים לעשות דברים שנותנים לנו משמעות.
לנו, אך ורק לנו.
כמה מוזר שזה יהיה, כמה לא משמעותי שזה יהיה עבור אחרים…זה לא חשוב.
אם זה נותן לנו משמעות, אנחנו מרגישים חיים, אנחנו מרגישים חופש, אנחנו מרגישים אהבה.
החזירו את המשמעות לעצמכם…החזירו אותה הביתה.
אם משהו נותן לאחרים משמעות…שילכו הם ויעשו את זה בעצמם.
ובפעם הבאה ששואלים אתכם למה אתם עושים את מה שאתם עושים, תגידו:
כי זה נותן לי משמעות.
ומה שנותן לכם משמעות, זה בדיוק הדבר שאתם צריכים לעשות, מעתה ולהלאה.
קטגוריותאותנטיות
הפוסט הקודםקודם טיפ ליוצרים
הפוסט הבאהבא איפה הכוח שלך נמצא?